Вайн халкъан иэсехь бисинчу хиламех цхьа башха хилам бу Ширди-Махкахь ваьхначу Iеламстагах, маслаIатан дех Махьмудан Мохьмадан хьокъехь. Стаг вийна дов хилла, ца доьрзуш, шерашка даьлла. «Хьо вагIахьара, Мохьмад, маслаIате, дIадоьрзуш дац-кх тхан дов», – аьлла, наха дехарш а дина хиллера Мохьмаде. МаслаIатдар Далла дезаш гIуллакх дуй хуучу Мохьмада сацам бина машар бан ваха. Мохьмад волчу бахний хиъначу довхоша хабар дахьийтина: «Мохьмад, кхана маслаIате ма вагIахьара хьо!» – аьлла. ХIара хьалха а волуш, хIорш вийначу стеган нахана дуьхьалхIиттинчу заманчохь, « Оха ма вола, аьлла, хабар ца даийтира хьоьга, и хабар даийттиншехь, хьо хIунда веана, шайга стаг витахьара аьлла?» – бехк а баьккхина, церан нахах цхьамма юьхь тIе туйнаш туьйхира, бохура, Мохьмадна. Са а тоьхна, ша маслаIатана деш долу къамел ца сацош, кхин совдаьккхина хIума а ца олуш, шен юьхь тIе куьг хьаькхна, туйнаш дIа а даьхна, «Детта аша хIара туйнаш. Шу тахана хIорш детта ду, тхо хIорш дIадаха бен дац», – аьлла хиллера нехан дов дIадерзо ваханчу Махьмудан Мохьмада. Оцу меттехь наха и пхьа битина а хилла. И бу-кх нохчийн мотт, шен дашо цIокъболатал чIагIделла дегнаш даьстина болу.